b'\n_START_ARTICLE_\nTim Christensen\n_START_SECTION_\nDizzy Mizz Lizzy\n_START_PARAGRAPH_\nI 1988 dannede Tim Christensen (sang og guitar) Dizzy Mizz Lizzy sammen med Martin Nielsen (bas) og S\xc3\xb8ren Friis Larsen (trommer). I 1993 vandt de DM i Rock, og det bragte dem til udgivelsen af debut cd\'en "Dizzy Mizz Lizzy" som i Danmark solgte over 220.000 eksemplarer. Derudover blev de yderst popul\xc3\xa6re i is\xc3\xa6r Japan; og Tyskland, Belgien og Holland tog godt imod dem. I 1996 udgav de "Rotator" som solgte n\xc3\xa6sten lige s\xc3\xa5 godt som debutpladen. Pladen blev indspillet i Abbey Road Studios i London. (Dizzy Mizz Lizzy Udgav ogs\xc3\xa5 en 3. cd i Japan, hvor de fik meget stor succes)_NEWLINE_I for\xc3\xa5ret 1998 blev Dizzy Mizz Lizzy opl\xc3\xb8st pga. personlige og musikalske uenigheder. Af de tre var det kun Tim som forfulgte en solokariere, som han har haft stor succes med i Danmark s\xc3\xa5vel som i udlandet. Dizzy Mizz Lizzy er kun \xc3\xa9n gang blevet genforenet siden bruddet. Det skete til "Brandalarm" (st\xc3\xb8ttekoncert) den 16. august 2006, hvor de spillede i Store VEGA i K\xc3\xb8benhavn. De spillede fem numre for derefter at opl\xc3\xb8se sig selv for anden gang. I 2010 genforenedes Dizzy Mizz Lizzy til en turne. De startede med at offentligg\xc3\xb8re 5 koncerter (Odense, Esbjerg, Aarhus, Aalborg og K\xc3\xb8benhavn). K\xc3\xb8benhavn (KB Hallen) blev udsolgt p\xc3\xa5 15 sekunder. Hele turn\xc3\xa9en var udsolgt p\xc3\xa5 ca. 10 minutter. Ekstra koncerter i Esbjerg, Aarhus og 3 koncerter i K\xc3\xb8benhavn blev sat til salg, og udsolgt med det samme. Koncerten i Odense blev flyttet fra Odense Idr\xc3\xa6tshal til det noget st\xc3\xb8rre Arena Fyn. Ogs\xc3\xa5 den koncert blev udsolgt. S\xc3\xa5 blev der offentliggjort en turn\xc3\xa9 i Japan og danske festivaler. De spillede bl.a. p\xc3\xa5 Virocker, Jelling Musikfestival, Skive Festival, Roskilde Festival p\xc3\xa5 Orange Scene, Nibe Festival, Vig Festival, Langelandsfestivalen og Danmarks Smukkeste Festival, for bare at n\xc3\xa6vne nogle af dem. De offentliggjorde de sidste 4 koncerter p\xc3\xa5 turn\xc3\xa9en, i Aarhus, K\xc3\xb8benhavn og to i Tokyo. Det k\xc3\xb8benhavnske show blev udsolgt med det samme. Aarhus koncerten blev udsolgt efter noget tid. I alt spillede de 49 koncerter.\n_START_SECTION_\nSolokarriere\n_START_PARAGRAPH_\nTim har udgivet fire soloalbums: Secrets on Parade (2000), Honeyburst (2003), Superior (2008) og Tim Christensen & The Damn Crystals (2011). Blandt hans st\xc3\xb8rste solohits er "Love Is a Matter of...", "Get The Fuck Out Of My Mind", "Kings Garden", "Right Next to the Right One", "How Far You Go", "Jump The Gun", "Whispering at the Top of my Lungs", "Superior" og "Surprise Me"_NEWLINE_Desuden har han medvirket p\xc3\xa5 en r\xc3\xa6kke danske kunsterneres udgivelse, heriblandt Inside The Whale, Mew og Kashmir. _NEWLINE_I 2004 spillede Tim og hans liveband to eksklusive koncerter i Studio 1 i Abbey Road Studios i London. Det var samme studie som The Beatles og Pink Floyd brugte til at indspille i i 1960\'erne og 1970\'erne. Koncerterne fandt sted den 2. og 3. september og blev udsendt p\xc3\xa5 b\xc3\xa5de DVD, CD og LP. Tims liveband bestod dengang af Nicolai Munch-Hansen (bas), Lars Skj\xc3\xa6rb\xc3\xa6k (sang, guitar og mellotron) og Olaf Olsen (trommer). Olaf er i nogle tilf\xc3\xa6lde blevet erstattet af bl.a. Johan Lei Gellett, n\xc3\xa5r Olaf har spillet i sit eget band._NEWLINE_Desuden har Lars Skj\xc3\xa6rb\xc3\xa6k startet bandet Boat Man Love som turnerer Danmark rundt og Nikolaj Munch-Hansen kom med i sin kones, Kira Skov, band: Kira and The ghost riders. _NEWLINE_Den 24. november 2008 udgav Tim Christensen sin f\xc3\xb8rste plade i 5 \xc3\xa5r, med titlen Superior._NEWLINE_I k\xc3\xb8lvandet p\xc3\xa5 \'Superior\' begav Tim Christensen med band sig p\xc3\xa5 turne rundt i hele landet. Denne gang bestod livebandet, foruden Tim, af Lars Skj\xc3\xa6rb\xc3\xa6k (guitar, vocals), S\xc3\xb8ren Koch (bass, vocals), Jesper Lind (drums) og Christoffer M\xc3\xb8ller (keyboards). Denne version af bandet medvirkede p\xc3\xa5 Christensen\'s 4. solo-album fra 2011 og blev i den forbindelse d\xc3\xb8bt "The Damn Crystals". I 2012 turnerede Tim Christensen & The Damn Crystals i Danmark, Norge, Holland og Japan.\n_START_SECTION_\nAndet\n_START_PARAGRAPH_\nTim Christensen har medvirket i DR1\'s popul\xc3\xa6re drama-serie, Nikolaj og Julie, hvor sangen "Right next to the right one" var seriens titelmelodi. Sangen er ogs\xc3\xa5 blevet benyttet i international sammenh\xc3\xa6ng. I slutningen 2007 valgte den fransk-canadiske sangerinde Celine Dion "Right next to the right one" til hendes CD Taking Chances.\n_START_SECTION_\nPrivatliv\n_START_PARAGRAPH_\nTim Christensen har tidligere dannet par med Pernille Rosendahl, forsanger for det tidligere Swan Lee, fra midten af 1990\'erne til 1998. Fra 2004 til 2006 var han k\xc3\xa6reste med topmodel Cecilie Thomsen. Indtil 2008 dannede han par med sangerinden og fris\xc3\xb8ren Michelle Djarling._NEWLINE_Siden november 2011 har han dannet par med danserinden Michella Laura Madsen (f\xc3\xb8dt 1992). De bor sammen i Christensens lejlighed p\xc3\xa5 Frederiksberg.'